Martin Bech Holte

**Martin Bech Holte** (født 1979) er en norsk samfunnsøkonom og tidligere bedriftsleder.  

Holte studerte samfunnsøkonomi ved Norges handelshøyskole fra 1998 til 2003. Han tok doktorgrad i økonomi ved Stockholms universitet fra 2003 til 2008. Fra 2008 til 2020 var han partner i den norske avdelingen til konsulentselskapet McKinsey & Company, hvor han var leder for Oslo-kontoret fra 2016 til 2020. Han var deretter direktør i Aker-konsernet frem til 2024.

I 2025 utga han boken *Landet som ble for rikt*, som ble en bestselger. Samme år fulgte han opp med boken *Alternativt statsbudsjett*. Bøkene har fått mye støtte i finansverdenen, men er blitt møtt med mye motstand fra fagøkonomer.

## ''Landet som ble for rikt''
I januar 2025 utgav han boka *Landet som ble for rikt*, hvor han argumenterer for at tilgang til inntekter fra petroleumseksport har ført til at produktiviteten i norsk økonomi stoppet opp, og at offentlig pengebruk sløses på tiltak uten økonomisk bærekraft.

Boken er blitt en bestselger. Aksjemegler Jan Petter Sissener ga boken i gave til samtlige stortingsrepresentanter og statsråder.

Redaksjonen i tidsskriftet Minerva kåret *Landet som ble for rikt* til årets bok i Norge for 2025. 

Mange liker boken, men en rekke fagøkonomer mener de har funnet faktafeil.

Den skarpeste kritikken kommer fra forskerne Olav Slettebø og Erling Holmøy i Statistisk sentralbyrå. De mener å ha påpekt at en av grunnteoriene i Holtes bok – at 1991–2013 var en «historisk gullalder for norsk økonomi» – er feil, og skyldes bruk av feilaktig tallmateriale. Bech Holte nevner perioden 1949-74 som den klart minst vellykte perioden i norsk økonomi; men veksten da var høyere enn i perioden 1991-2013.
«Feilene er så store at det er veldig merkelig at han [forfatteren] ikke har oppdaget dem. De er også mer enn store nok til at en ulærd forlagskonsulent burde stusset. […] Holtes bruk av objektivt helt gale tall river ned det empiriske grunnlaget for hans utpeking av 1991–2013 som en historisk gullalder for norsk økonomi. Mange vurderinger og konklusjoner blir dermed hengende i luften som ubegrunnede påstander. Debatten om hvordan ressursene i norsk økonomi kan brukes bedre, hilser vi velkommen. Men den kan ikke føres på dette tallgrunnlaget», skriver de i en kronikk i VG.

Bech Holte er ikke enig i kritikken.

Boka ble i 2025 den tredje mest solgte boka i Norge, uansett litteratursjanger ifølge Bokhandlerforeningens salgsstatistikk. Ved utgangen av året var den solgt i over  eksemplarer. 

## ''Alternativt statsbudsjett''
I november 2025 ga Holte ut oppfølgerboken *Alternativt statsbudsjett*. 

«Jeg er dundrende enig med ham», sier Eirik Furuseth, gründer og partner i Finansco, om boken til DN.

I *Alternativt statsbudsjett* hevder Holte at produktiviteten i Fastlands-Norge har falt med 11 prosent fra 2013 til 2024, noe som skal ha gitt et inntektstap på 440 milliarder kroner. Nye reviderte tall fra Statistisk sentralbyrå (SSB) viser imidlertid det motsatte: Produktiviteten har økt med 6,7 prosent i samme periode.

«Martin Bech Holte bør av hensyn til sine lesere trekke denne utgaven av boken «Alternativt statsbudsjett», og publisere en ny versjon med korrekte tall for produktiviteten. Han står fritt til å mene at det har gått veldig dårlig med norsk økonomi etter 2013. Men Holte står ikke fritt til å publisere gale tall om norsk økonomi», skrev finansredaktør Terje Erikstad i Dagens Næringsliv. 

Holte innrømmer at han har uttalt seg for bastant og vil revidere analysen, men fastholder sitt budskap om utfordringer med kapitalproduktivitet.

«En hovedsvakhet ved boken er de voldsomme overdrivelsene i beskrivelsene av dagens Norge og den negative omtalen av de såkalte Blindern-økonomene, som han på den andre siden også roser for innsatsen for økonomien på 70- og 80-tallet. Hans kritikk av måten å beregne brutto nasjonalprodukt (BNP) på savner for eksempel referanser til standardene i våre naboland og Europa. Det er litt vanskelig å tro på at kun Martin Bech Holte har sett lyset», skriver tidligere finansminister og riksrevisor Per Kristian Foss (Høyre) i sin anmeldelse av boken i Morgenbladet.

«Løsningene Martin Bech Holte legger på bordet i *Alternativt statsbudsjett*, er så radikale og politisk naive at de roper på en langt mer overbevisende argumentasjon enn det som presenteres. Forfatteren ville tjent på en grundigere analyse enn det han har tatt seg tid til», skriver Altingets anmelder Magnus Takvam.

«Martin Bech Holte lagar sin eigen verkelegheit», skriver Aftenpostens anmelder Sigurd Bjørnestad, som blant annet reagerer på at Holte ikke forholder seg til beregninger fra Statistisk sentralbyrå: 

«Holte har på grunnlag av tal frå Statistisk sentralbyrå (SSB) rekna ut at produktiviteten i Noreg har gått kraftig ned sidan 2013. Produktiviteten viser produksjonen pr. arbeidstime. Også dette er heilt i strid med berekningar frå SSB og tal i regjeringas perspektivmelding. Dei viser vekst i produktiviteten sidan 2013. Men Holte frir seg frå offisiell statistikk ved å feia til side SSBs rekneskap for norsk økonomi (nasjonalrekneskapen). Tala er ifylgje Holte «oppblåste», mellom anna ved at det han ser som ulønnsame investeringar er tatt med. Nasjonalrekneskapen vert laga etter internasjonale standardar med metodar utvikla over mange tiår. Det gjer ikkje inntrykk på Holte. Han trur heller ikkje på SSBs måling av prisveksten.»

«Martin Bech Holte gjør sitt beste for å få medrivende lesning ut av statsbudsjettet. Han lykkes ikke», mener NRKs anmelder Ola Hegdal. 

## Bibliografi
* *Landet som ble for rikt* – Sosialøkonomi, politikk (2025) ISBN 978-82-48938-25-5 (Kagge Forlag)
* *Alternativt statsbudsjett* – Sosialøkonomi, politikk (2025) ISBN 978-82-48941-97-2 (Kagge Forlag)

## Referanser